Anya Nissen

Anya Nissen (;  22 sentyabr 1981, Yeni Cənubi Uels, Avstraliya) — Danimarka mənşəli Avstraliya müğənnisi, bəstəkar, rəqqasə və aktrisa. O, Avstraliyanın The Voice səs yarışmasında qələbə qazanmışdır. Qalibiyyətinin ardınca müğənni Avstraliyanın Universal Music Group albom şirkəti ilə anlaşma imzalamışdır. 2015-ci ildə Britaniya müğənnisi Olli Mursun Never Been Better turu çərçivəsində Avstraliyada keçirilən konsertdə Anya müğənnini səhnədə müşayiət etmişdir.

Anya Nissen "Never Alone" mahnısı ilə Danimarkanın DR telekanalının Avroviziya Mahnı Müsabiqəsi üçün təşkil etdiyi Dansk Melodi Grand Prix 2016 milli seçim turuna qatılmış və nəticədə ikinci yeri tutaraq, Avroviziya iştirak hüququ əldə edə bilməmişdir. Növbəti il müğənni yenidən seçim turuna qatılmış və bu dəfə ifa etdiyi "Where I Am" mahnısı ilə şouda qələbə qazanmışdır. Həmin mahnı ilə Anya Danimarkanı 2017 Avroviziya Mahnı Müsabiqəsində təmsil etmişdir.

 Həyatı 
Anya Nissen 6 noyabr 1995-ci ildə Avstraliyanın Yeni Cənubi Uels ştatında, dağlıq bölgədə anadan olmuşdur. Anyanın valideynləri Danimarkalıdır və onlar gənc yaşlarında öz doğma vətənlərindən Avstraliyaya köçmüşdürlər. Anyanın eyni zamanda böyük bacısı da var. Anya təhsilini 2013-cü ildə başa vurmuşdur. O kiçik yaşlarından məktəbdə keçirilən bir çox musiqi yarışmalarında iştirak etmişdir.

 Musiqi karyerası 

 Başlanğıc 
2008-ci ildə Anya Nissen Avstraliyanın məşhur Australia's Got Talent məharət yarışmasında iştirak etmiş və yarışmanın yarımfinal mərhələsinədək yüksələ bilmişdir. Həmin yarışmada iştirakından sonra Anya bir çox televiziya şoularına qatılmışdır. O eyni zamanda Danimarka şahzadəsi Merinin müşayiəti ilə Danimarkanın himnini səsləndirmişdir.

 2014–2016: The Voice Australia 
2014-cü ildə Anya Nissen Avstraliyanın The Voice səs yarışmasının iştirakçısı olmuşdur. Yarışmada qələbə qazanan Anya yarışmada bitdikdən sonra Anja Nissen adlı debüt albomunu təqdim etmişdir. Albomda müğənninin The Voice səs yarışmasında ifa etdiyi mahnılar yer almışdır. Daha sonra Anyanın Amerikalı musiqiçilər will.i.am və Kodi Uays ilə birlikdə ifa etdiyi "I'm So Excited" mahnısı pərəstişkarlarına təqdim edilmişdir. Mahnı musiqi tənqidçilərindən qarışıq rəylər qazanmışdır. Mahnının təqdimatından sonra Anya Danimarka və Los-Ancelesdə debüt albomunun hazırlıqlarına başlamışdır.

2015-ci ilin avqust ayında Anya "Triumph" adlı növbəti sinqlını çıxarmışdır. Həmin mahnı ilə müğənni The Voice Australia 2015-də çıxış etmişdir.

 2017-hal-hazırda: Avroviziya Mahnı Müsabiqəsi 
Anya Nissen "Never Alone" mahnısı ilə Danimarkanın DR telekanalının Avroviziya Mahnı Müsabiqəsi üçün təşkil etdiyi Dansk Melodi Grand Prix 2016 milli seçim turuna qatılmışdır. Anyanın seçim turunda ifa etdiyi mahnı 2013 Avroviziya Mahnı Müsabiqəsinin qalibi Emmili de Forest tərəfindən bəstələnmişdir. Anya həmin mahnı ilə seçim turunda ikinci yeri tutaraq, Avroviziya iştirak hüququ əldə edə bilməmişdir. Növbəti il müğənni yenidən seçim turuna qatılmış və bu dəfə ifa etdiyi "Where I Am" mahnısı ilə şouda qələbə qazana bilmişdir. Həmin mahnı ilə Anya Danimarkanı Ukraynanın paytaxtı Kiyevdə keçirilən Avroviziya 2017-də təmsil etmişdir. Uzun məşqlərdən sonra Anya 11 may tarixində baş tutan müsabiqənin yarımfinal mərhələsində 8-ci nömrə altında səhnə almışdır. Nəticədə 101 xalla 10-cu yerdə qərarlaşaraq, final mərhələsinə vəsiqə qazanmışdır. Müsabiqənin finalında bir daha öz mahnısını ifa edən Anya 26 ölkə təmsilçisinin mübarizə apardığı şouda 77 xal toplayaraq, 20-ci yerdə qərarlaşmışdır.

 Diskoqrafiya 

 Sinqllar 
 Mahnı adı İl "I'm So Excited"(will.i.am və Kodi Uays) 2014 "Triumph" 2015 "Never Alone" 2016 "Where I Am" 2017

 İstinadlar 

 Xarici keçidlər 

Kateqoriya:Avstraliyada doğulanlar
Kateqoriya:Avstraliya müğənniləri
Kateqoriya:Danimarka müğənniləri